4.pielikums informatīvajam ziņojumam

„Par Izglītības un zinātnes ministrijas turpmāko rīcību augstākās izglītības studiju virzienu akreditācijas nodrošināšanai un iespējām izmantot Eiropas Sociālā fonda projekta "Augstākās izglītības studiju programmu izvērtēšana un priekšlikumi kvalitātes paaugstināšanai"” rezultātus

Ministrijas Pilnvarotās institūcijas

līguma uzskaites Nr.\_\_\_\_\_\_\_\_\_ līguma uzskaites Nr.\_\_\_\_\_\_\_\_\_

**Deleģēšanas līgums**

Latvijas Republikas Izglītības un zinātnes ministrija, kuras vārdā rīkojas izglītības un zinātnes ministrs Roberts Ķīlis (turpmāk – Ministrija), no vienas puses, un ASIIN Consult GmbH, (turpmāk – Pilnvarotā institūcija) un kuras vārdā rīkojas doktors Irings Vassers (Iring Wasser), no otras puses (turpmāk abi kopā – Puses), saskaņā ar Valsts pārvaldes iekārtas likuma 40., 41., 42., 43., 44., 45., 46. un 47.pantu, Izglītības likuma 21.panta trešo daļu un Ministru kabineta 2012.gada 25.septembra noteikumu Nr.668 „Augstskolu, koledžu un studiju virzienu akreditācijas noteikumi” (turpmāk – Noteikumi) 3.punktu noslēdz šādu līgumu (turpmāk – Līgums):

**I. Līguma priekšmets**

1. Saskaņā ar Valsts pārvaldes iekārtas likuma 40. – 47.pantu, Izglītības likuma 21.panta trešo daļu un Noteikumu 3.punktu Ministrija deleģē Pilnvarotajai institūcijai veikt Augstskolu likuma 9.panta pirmajā daļā un Noteikumos noteikto valsts pārvaldes uzdevumu izpildi attiecībā uz augstskolu, koledžu un studiju virzienu akreditācijas (tai skaitā novērtēšanas) organizēšanu atbilstoši Līguma nosacījumiem, ievērojot nosacījumu, ka novērtēšanas komisijas ārvalstu eksperti ir tiesīgi iesniegt atzinumus angļu valodā.

**II. Pilnvarotās institūcijas tiesības, pienākumi un atbildība**

2. Pilnvarotā institūcija veic augstskolu, koledžu un studiju virzienu akreditācijas organizēšanu atbilstoši Izglītības likuma, Augstskolu likuma, Profesionālās izglītības likuma normām, kā arī uz šio likumu pamata izdoto Ministru kabineta noteikumu normām, kuras regulē augstākās izglītības jautājumus, Administratīvā procesa likumu un Valsts valodas likuma prasībām, ievērojot, ka novērtēšanas komisijas eksperti ir tiesīgi iesniegt atzinumus, kā arī citus darba dokumentus angļu valodā.

3. Saistībā ar Līguma 2.punktā noteikto Pilnvarotā institūcija veic šādus uzdevumus:

3.1. trīsdesmit darba dienu laikā pēc Līguma noslēgšanas izstrādā un iesniedz apstiprināšanai Studiju akreditācijas komisijai studiju virziena novērtēšanas organizatoriskā procesa metodiku;

3.2. ne vēlāk kā triju mēnešu laikā pēc Līguma parakstīšanas saskaņā ar Noteikumu 6.3.apakšpunktu izstrādā un iesniedz apstiprināšanai Augstākās izglītības padomei noteiktos studējošo un darba devēju aptaujā ietveramos obligātos jautājumus, bet saskaņā ar Noteikumu 48.2.apakšpunktu izstrādā un iesniedz apstiprināšanai Studiju akreditācijas komisijai studējošo, darba devēju un absolventu aptaujā ietveramos obligātos jautājumus;

3.3. organizē un koordinē ekspertu un novērotāju darbu augstskolas, koledžas vai studiju virziena novērtēšanai;

3.4. organizē Studiju akreditācijas komisijas sēdes pēc nepieciešamības;

3.5. ne vēlāk kā desmit darba dienas pirms attiecīgās sēdes nodrošina Augstākās izglītības padomi un Studiju akreditācijas komisiju ar visu nepieciešamo informāciju un materiāliem par sēdes darba kārtībā paredzētajiem jautājumiem, tai skaitā ar:

3.5.1. informāciju par saņemtajiem dokumentiem;

3.5.2. informāciju par konstatēto iesnieguma par studiju virziena akreditāciju (turpmāk - akreditācijas iesniegums) vai iesnieguma par augstskolas vai koledžas akreditāciju (turpmāk – institūcijas akreditācijas iesniegums) un tam pievienoto dokumentu atbilstību normatīvo aktu prasībām;

3.5.3. informāciju par saņemto dokumentu turpmāko virzību;

3.5.4. novērtēšanas komisijas ekspertu atzinumiem un novērtēšanas komisijas kopīgo atzinumiem;

3.5.5. akreditācijas iesniegumiem, institūciju akreditācijas iesniegumiem un tiem pievienotajiem dokumentiem;

3.5.6. lēmuma projektiem par augstskolas, koledžas vai studiju virziena akreditāciju;

3.6. akreditācijas datus publicē interneta vietnē publiski pieejamā datu bāzē, kurā iekļauj:

3.6.1. datus par akreditētajām augstskolām, koledžām un akreditētajiem studiju virzieniem tiem atbilstošajām studiju programmām;

3.6.2. datus par augstskolas, koledžas vai studiju virziena akreditācijas termiņu;

3.6.4.informāciju par lēmumumiem par augstskolu, koledžu vai studiju virzienu akreditāciju;

3.6.5. augstskolu un koledžu iesniegtos pašnovērtējumu ziņojumus par studiju virzienu akreditāciju un augstskolas vai koledžas akreditāciju;

3.6.6. novērtēšanas komisijas ekspertu atzinumus un novērtēšanas komisijas kopīgos atzinumus par augstskolu, koledžu un studiju virzieniem;

3.7.  saņem no augstskolas vai koledžas iesniegumu par studiju virziena akreditāciju (turpmāk – akreditācijas iesniegums) ar tam pievienotajiem dokumentiem un piecu darba dienu laikā no akreditācijas iesnieguma saņemšanas dienas pārbauda, vai akreditācijas iesniegumā un tam pievienotajos dokumentos norādīta visa Noteikumos minētā informācija, un, ja nepieciešams, pieprasa trūkstošo informāciju, kā arī nepieciešamības gadījumā lūdz Izglītības kvalitātes valsts dienestu vai citu atbilstošu valsts institūciju sniegt palīdzību iesniegtās informācijas pārbaudīšanai;

3.8. saņem no augstskolas vai koledžas iesniegumu par augstskolu vai koledžu akreditāciju (augstskolu un koledžu akreditācijas iesniegums) ar tam pievienotajiem dokumentiem, piecu darba dienu laikā no augstskolu un koledžu akreditācijas iesnieguma saņemšanas dienas pārbauda, vai augstskolu un koledžu akreditācijas iesniegumā un tam pievienotajos dokumentos norādīta visa Noteikumos minētā informācija, un, ja nepieciešams, pieprasa trūkstošo informāciju;

3.9. viena mēneša laikā kopš augstskolu un koledžu akreditācijas iesnieguma saņemšanas piedāvā Augstākās izglītības padomei augstskolas vai koledžas novērtēšanai vismaz desmit ekspertus saskaņā ar Noteikumu 10.punkta noteikumiem, kā arī organizē šo ekspertu atlasi;

3.10. viena mēneša laikā kopš akreditācijas iesnieguma saņemšanas piedāvā Studiju akreditācijas komisijai studiju virziena novērtēšanai vismaz desmit ekspertus saskaņā ar Noteikumu 42.punkta un 68.punkta noteikumiem, kā arī organizē šo ekspertu atlasi;

3.11. desmit darba dienu laikā pēc Augstākās izglītības padomes lēmuma par augstskolas vai koledžas akreditāciju vai atteikumu akreditēt attiecīgo augstskolu vai koledžu vai Studiju akreditācijas komisijas lēmuma par studiju virziena akreditāciju vai atteikumu akreditēt attiecīgo studiju virzienu pieņemšanas rakstveidā noformē minēto lēmumu un izsniedz to augstskolai vai koledžai;

3.12. noformē augstskolas, koledžas vai studiju virziena akreditācijas lapas atbilstoši Noteikumiem un veic augstskolas, koledžas vai studiju virziena akreditācijas lapu reģistrāciju, uzskaiti un iesniegšanu parakstīšanai Izglītības un zinātnes ministrijā un ne vēlāk kā desmit darba dienu laikā pēc Līguma 3.10.punktā minēto lēmumu pieņemšanas izsniedz parakstītās akreditācijas lapas augstskolām vai koledžām ;

3.13. desmit darba dienu laikā pēc attiecīgo lēmumu pieņemšanas apkopo unievieto Līguma 3.6.apakšpunktā minētajā Pilnvarotās institūcijas datu bāzē informāciju par pieņemtajiem lēmumiem par augstskolas, koledžas vai studiju virziena akreditāciju, pašnovērtējuma ziņojumus un novērtēšanas komisijas ekspertu atzinumus un novērtēšanas komisijas kopīgos atzinumus par augstskolu, koledžu un to studiju virzieniem;

3.14. pieņem augstskolu vai koledžu iesniegumus par veikto izmaiņu pieļaujamību studiju virzienā saskaņā ar Noteikumu 28.7.apakšpunktu;

3.15. ne vēlāk kā divdesmit darba dienas pēc Līguma 3.14.apakšpunktā minētā iesnieguma saņemšanas sasauc Studiju akreditācijas komisijas sēdi, kā arī sagatavo lēmuma par veikto izmaiņu pieļaujamību projektu;

3.16. desmit darba dienu laikā pēc Studiju akreditācijas komisijas lēmuma par veikto izmaiņu pieļaujamību pieņemšanas rakstveidā noformē Studiju akreditācijas komisijas pieņemto lēmumu , kā arī apkopo unievieto Pilnvarotās institūcijas datu bāzē informāciju par attiecīgo lēmumu.

4. Šā Līguma 3.punktā noteikto uzdevumu veikšanai Pilnvarotā institūcija ne vēlāk kā divu nedēļu laikā pēc Līguma parakstīšanas izveido biroju Rīgā un nodrošina tā darbību un pieejamību.

5. Pilnvarotā institūcija nodrošina atbalstu Latvijas augstākās izglītības kvalitātes novērtēšanas institūcijas izveidei, lai tās kapacitāte būtu pietiekama iekļaušanai Eiropas kvalitātes nodrošināšanas reģistrā *(EQAR - European Quality Assurance Register for Higher Education)* pēc trīs gadiem . Sešu mēnešu laikā pēc deleģēšanas līguma noslēgšanas Puses izstrādā atbalsta pasākumu programmu, kas ietver atbalsta pasākumu rakstura, apjoma un laika grafika nostādnes un noslēdz par to papildus vienošanos. Atbalsta pasākumu programmas izstrādes laikā Pilnvarotā institūcija respektē Ministrijas uzskatu, ka Latvijas augstākās izglītības kvalitātes novērtēšanas institūcijas izveidē par prioritāru soli uzskatāma sadarbības veidošana ar Latvijas Darba devēju konfederāciju un Latvijas Tirdzniecības un rūpniecības kameru.

6. Pilnvarotā institūcija iesniedz Ministrijai rakstveida pārskatu Līguma 1.pielikumā noteiktajā formā (tiks izstrādāts) par tai noteikto uzdevumu izpildi 2013.gadā reizi ceturksnī, 2014. un 2015.gadā – divas reizes gadā.

7. Pilnvarotā institūcija nodrošina un ir atbildīga par tai noteikto uzdevumu pienācīgu un savlaicīgu izpildi.

8. Pilnvarotās institūcijas pienākums ir atlīdzināt Ministrijai zaudējumus un izdevumus, kas Ministrijai radušies Pilnvarotās institūcijas prettiesiskas vai Līgumam neatbilstošas darbības vai bezdarbības rezultātā. ASIIN nav atbildīga par šā Līguma daļu izpildes kavēšanos vai šā Līguma daļu nepienācīgu izpildi, ja Līguma daļu izpildes kavēšanās vai neizpildes iemesls ir Ministrija vai trešās personas. Šādas Līguma daļu neizpildes vai nepienācīgas izpildes gadījumā nav jāmaksā nekāda maksa. Visu citu šā Līguma daļu izpilde paliek nemainīga.

9. Līguma izbeigšanas gadījumā Pilnvarotā institūcija ir atbildīga par visu dokumentu un datu bāžu, kuras Pilnvarotā institūcija ir saņēmusi, kā arī uzturējusi sakarā ar Līgumā tai noteikto uzdevumu izpildi, nodošanu Ministrijai saskaņā ar tās pieprasījumu.

**III. Ministrijas tiesības, pienākumi un atbildība**

10. Ministrija Pilnvaroto institūciju nodrošina ar nepieciešamo informāciju Līgumā tai noteikto uzdevumu izpildei, tai skaitā

 nodrošina Pilnvarotajai institūcijai pieeju valsts un Izglītības un zinātnes ministrijas reģistriem, kuru izmantošana nepieciešama Pilnvarotajai institūcijai noteikto uzdevumu veikšanai.

11. Konstatējot Līguma nepienācīgu izpildi augstskolu, koledžu vai studiju virziena akreditācijas (tai skaitā novērtēšanas) organizēšanā, Ministrija ne vēlāk kā piecu darba dienu laikā no konstatēšanas brīža rakstveidā iesniedz Pilnvarotajai institūcijai iebildumus par Līguma nosacījumu neizpildi un Pilnvarotā institūcija piecu darba dienu laikā sniedz paskaidrojumus par attiecīgajiem iebildumiem. Ja Ministrija neuzskata paskaidrojumus par pamatotiem, tā ne mazāk kā desmit darba dienas iepriekš informē Pilnvaroto institūciju par Līguma laušanu.

12. Ministrija var nepiemērot Līguma 11.punktā minēto uzteikuma termiņu, ja Pilnvarotā institūcija rupji pārkāpj Līguma noteikumus vai arī pastāv citi svarīgi iemesli, kas neļauj turpināt Līguma attiecības.

**IV. Savstarpējā norēķinu kārtība**

13. Pilnvarotā institūcija par tai Līgumā noteikto uzdevumu izpildi saņem:

13.1. no 2013.gada valsts budžeta 151 000 LVL bez PVN un PVN 19% (28 690 latus) , lai organizētu studiju virzienu, kas ir novērtēti Eiropas Sociālā fonda projekta „Augstākās izglītības studiju programmu izvērtēšana un priekšlikumi kvalitātes paaugstināšanai” (Vienošanās Nr.2011/0012/1DP/1.1.2.2.1/11/IPIA/VIAA/011) (turpmāk – fondu projekts), akreditāciju saskaņā ar Noteikumu 80.punktu. Maksājums tiks veikts no Ministrijas budžeta apakšprogrammas  03.13.00 „Studiju virzienu akreditācija” šādos etapos:

13.1.1. – 1.aprīlī – 99 827 LVL;

13.3.2. – 1.maijā – 9 982 LVL;

13.3.3. – 1.jūnijā – 9 982 LVL;

13.3.4. – 1.jūlijā – 9 982 LVL;

13.3.5. – 1.augustā – 9 982 LVL;

13.3.6. – 1.septembrī – 9 982 LVL;

13.3.7. – 1.oktobrī – 9 982 LVL;

13.3.8. – 1.novembrī – 9 982 LVL;

13.3.9. – 1.decembrī – 9 989 LVL.

13.2. maksu par augstskolas vai koledžas akreditāciju atbilstoši Ministru kabineta noteiktajam Ministrijas sniegto maksas pakalpojumu cenrādim”;

13.3. maksu par studiju virziena, kas nav novērtēts fonda projekta ietvaros, akreditāciju atbilstoši Ministru kabineta noteiktajam Ministrijas sniegto maksas pakalpojumu cenrādim;

13.4. maksu par akreditācijas papildu informācijas pārbaudi un izvērtēšanu atbilstoši Ministru kabineta noteiktajam Ministrijas sniegto maksas pakalpojumu cenrādim.

**V. Pilnvarotās institūcijas uzraudzības kārtība un tai ar Līgumu noteikto uzdevumu izpildes kvalitātes novērtējuma kritēriji**

14.  Ministrija veic pārraudzību pār Pilnvarotās institūcijas darbību, kas saistīta ar Līgumā tai noteikto uzdevumu veikšanu. Ministrija ir tiesīga ar rakstisku uzdevumu, papildus jau Līgumā noteiktajām atskaitēm un informācijai, jebkurā laikā pieprasīt no Pilnvarotās institūcijas informāciju, kas saistīta ar Līgumā noteikto uzdevumu izpildi. Pilnvarotajai institūcijai ir pienākums ne vēlāk kā desmit darba dienu laikā pēc šāda rakstiska pieprasījuma saņemšanas iesniegt rakstiski pieprasīto informāciju Ministrijai.

15. Pilnvarotajai institūcijai ar Līgumu noteikto uzdevumu izpildes kvalitāti Ministrija novērtē pēc šādiem kritērijiem:

15.1. Pilnvarotās institūcijas rīcības atbilstība Augstskolu likuma, Noteikumu un citu normatīvo aktu prasībām;

15.2. Pilnvarotās institūcijas rīcības atbilstība Līguma noteikumiem.

**VI. Līguma spēkā stāšanās kārtība un darbības termiņš**

16. Līgumu slēdz uz trīs gadiem. Līgums stājas spēkā ar tā parakstīšanas dienu.

17. Pusēm rakstveidā vienojoties, Līgums var tikt izbeigts pirms tā darbības termiņa beigām.

18. Līgumu var izbeigt Valsts pārvaldes iekārtas likumā noteiktajos gadījumos un kārtībā.

**VII. Citi noteikumi**

19. Visi Līguma grozījumi un papildinājumi ir spēkā tikai tad, ja tie tiek noformēti rakstveidā un Puses tos ir abpusēji parakstījušas un apzīmogojušas. Šādi Līguma grozījumi un papildinājumi ar to abpusējas parakstīšanas brīdi kļūst par Līguma neatņemamu sastāvdaļu.

20. Pilnvarotā persona nav tiesīga bez Ministrijas rakstiskas piekrišanas nodot kādu no Līgumā noteikto saistību izpildi trešajām personām.

21. Visus ar Līguma darbību saistītos strīdus Puses risina savstarpējo pārrunu ceļā. Ja sarunu veidā vienošanās netiek panākta, visi strīdi tiek risināti Latvijas Republikas tiesās. Strīdi nav nododami šķīrējtiesā

22. Līgums sastādīts divos eksemplāros latviešu valodā un divos eksemplāros angļu valodā, katrs uz deviņām lapām, pa vienam eksemplāram latviešu un angļu valodā katrai Pusei. Abiem eksemplāriem latviešu valodā un abiem eksemplāriem angļu valodā ir vienāds juridiskais spēks. Strīdu gadījumā eksemplāri latviešu valodā prevalē pār eksemplāriem angļu valodā.

23. Pušu rekvizīti:

Ministrija Pilnvarotā institūcija

Vaļņu ielā 2, Rīgā, LV-1050

Reģ.Nr.900000022399

Banka: Valsts kase

Konts: TRELLV22

Konta Nr.LV93TREL2150010060800

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_

R.Ķīlis I.Vassers